Αθλητικοί Αγώνες Αλεξανδρείας 1909

Στις 8 Μαΐου 1909 διοργανώθηκαν Αθλητικοί Αγώνες στην Αλεξάνδρεια στο ποδηλατοδρόμιο "Ρον Πουάν" (Rond Point) από τον Όμιλο Φιλάθλων Αλεξανδρείας που είχε ιδρυθεί το 1905 με σκοπό την προώθηση του κλασικού αθλητισμού. Αν και είχαν τοπικό χαρακτήρα, οι αγώνες σημείωσαν μεγάλη επιτυχία και αποτέλεσαν πρόκριμα ώστε να ανατεθεί στον Όμιλο από τον ΣΕΓΑΣ η διοργάνωση των Πανελλήνιων-Παναιγύπτιων Αγώνων το 1910. Πρωτεργάτης της επιτυχίας των αγώνων του 1909 υπήρξε ο παλιός πρωταθλητής Άγγελος Βολανάκης. Οι αγώνες περιλάμβαναν αγωνίσματα στίβου, άρσης βαρών και πάλης.

 Χρονικό των αγώνων 

Ο Όμιλος Φιλάθλων είχε ιδρυθεί το 1905 αλλά ως το 1908 δεν είχε επιδείξει σημαντική δραστηριότητα. Το έτος αυτό κατάφερε να αποκτήσει γήπεδο, το οποίο πάσχιζε να μετατρέψει σε αγωνιστικό χώρο κατάλληλο για αγώνες. Το Πάσχα του 1909 ο πρόεδρος Δημ. Κωνίδης και το νέο δραστήριο Δ.Σ. αποφάσισαν να προχωρήσουν στη διοργάνωση αθλητικών αγώνων. Μέσα σε 15 ημέρες από την προκήρυξή τους διασκεύασαν το ποδηλατοδρόμιο Ρον Πουάν ώστε να μετατραπεί σε στάδιο κατάλληλο για στίβο.

Οι αγώνες συγκέντρωσαν πλήθος κόσμου, δεδομένου πως για χρόνια δεν είχε υπάρξει κάποια αθλητική δραστηριότητα από τον "γηρασμένο" παλιό αλεξανδρινό σύλλογο Μίλωνα. Προσήλθαν σύσσωμες οι επίσημες αρχές της ομογένειας: ο Έλληνας πρόξενος Νικόλαος Σκωτίδης, ο διοικητής της πόλης, ο αρχιεπίσκοπος Τριπόλεως Λιβύης ως εκπρόσωπος του πατριάρχη Αλεξανδρείας και επιφανή μέλη της Ελληνικής Κοινότητας: Ζερβουδάκης, Συνοδινός κ.ά. 

Την ελλανόδικο επιτροπή αποτελούσαν οι: Άγγελος Βολανάκης (πρόεδρος), Κ. Πηλαβάκης, Γ. Μαυροκέφαλος, Π. Σαββίδης, Ν. Ακεστορίδης, Ι. Ψύχας, Δ. Σκαναβής. Οι αγώνες διάρκεσαν από τις 3 ως τις 7 μμ και η Ελληνική Φιλαρμονική συνόδευε τους αθλητές με εμβατήρια. Διεξήχθησαν 19 αγωνίσματα και στους δύο πρώτους νικητές απονεμήθησαν βραβεία: κότινος και διπλώματα. Πολυνίκης αθλητής αναδείχθηκε ο Νικόλαος Φραγκούλης με πέντε πρωτιές. Η διοργάνωση στέφθηκε από απόλυτη επιτυχία αλλά τα ρεκόρ που σημειώθηκαν δεν ήταν αξιόλογα και αυτό αποδόθηκε στην κακή ποιότητα του αγωνιστικού χώρου.

 Οι νικητές 
 Αγωνίσματα  Νικητής  Επίδοση 100μ 1. Ν. Φραγκούλης  2. I. Λιβέριος  12.2 ; 400μ 1. Ν. Φραγκούλης  2. Κ. Φραγκούλης  59.6; 800μ 1. Δ. Συννεφιάς  2. Κ. Μαούνης  2.26.0; 1500μ 1. Κωμόπουλος  2. Δ. Χαλκούσης 5.13.0 ; Μαραθώνιος δρόμος  10 χιλιομέτρων* 1. Δ. Συννεφιάς  2. Μ. Μιγέλης  3. Δ. Δεληγιάννης  33΄΄ ; ; Σκυταλοδρομία παίδων 1. Σχολή Γκίκα  2. Γυμναστικός Όμιλος  ; Μήκος μετά παλμού 1. Ν. Φραγκούλης  2. Κ. Λιάβας  5,60;Μήκος άνευ παλμού  1. Ν. Φραγκούλης  2. Γκουλάκης   3,00;Ύψος μετά παλμού  1. Ν. Φραγκούλης  2. Α. Λιβέριος  1,52; Ύψος άνευ παλμού 1. Α. Σκορδάλης   2. Ν. Φραγκούλης  1,235; Επί κοντώ 1. Α. Σκορδάλης  ;   2,36; Τριπλούν 1. Κ. Λιάβας  2. Δ. Χαλκούσης  11,51; Σφαιροβολία 1. Κ. Γκουλάκης  2. Δημήτριος Βέργος   9,77 ; Λιθοβολία 1. Α. Μπέλλος  2. Κ. Γκουλάκης  14,30; Ελληνική δισκοβολία 1. Ι. Αμέντας  ;   24,85 ; Ακοντισμός 1. Σ. Καυκάλας  2. Ι. Αμέντας  37,95;     Πάλη 1. Ηρακλής Τορναζάκης  2. Α. Marchi  ;Άρση βαρών με ένα χέρι  1. Δημήτριος Βέργος   2. Ηρακλής Τορναζάκης  78 κιλά ; Άρση βαρών με δύο χέρια 1. Δημήτριος Βέργος   2. Κ. Περδικοπάτης  110 κιλά;

*Ο αγώνας διεξήχθη στη διαδρομή "Άγιος Στέφανος - Στάδιο".
 Πηγές 

 "Οι μεγάλοι αθλητικοί αγώνες της Αλεξανδρείας", εφ. Σκριπ, 13/5/1909.

Κατηγορία:Διοργανώσεις στίβου στην Αίγυπτο
Κατηγορία:Πολυαθλητικές διοργανώσεις το 1909
Κατηγορία:Αθλητισμός στην Αλεξάνδρεια